Els nostres fotògrafs: Ramir Horro López.
L'Arxiu Comarcal del Garraf, amb la col·laboració de l'Ajuntament de Vilanova i la Geltrú i el Consell Comarcal del Garraf, vol difondre les imatges del fons Ramir Horro, dipositat a l'Arxiu Comarcal del Garraf l'any 2002, perquè creiem que forma part de la nostra memòria col·lectiva i és un deure deixar-ne constància.
Amb el llibre dedicat a Ramir Horro s'inicia la col·lecció Els nostres fotògrafs, amb la que volem posar a l'abast de la ciutadania una mostra d'aquests fons d'imatges que ens mostren les arrels més tendres del nostre passat.
La intenció és poder continuar amb altres fotògrafs de la comarca, cadascun amb la seva particularitat.
Els nostres fotògrafs: Jordi Mas Morando.
Dos anys després de la publicació del primer volum de la colecció Els nostres fotògrafs, dedicat a Ramir Horro, l'Arxiu Comarcal del Garraf vol editar el segon volum, dedicat aquesta vegada al fotògraf Jordi Mas i Morando.
I ho ha volgut fer, sobretot per dos motius, per la vàlua i l'interès que desperten aquestes imatges en el record de molta gent, i molt especialment, en agraïment a la cessió desinteressada de tota la seva col·lecció de més de 175 mil fotos de Vilanova i la seva comarca (1955-1982).
Acabada la feina de classificació i inventariació d'aquest arxiu fotogràfic, i un cop feta una selecció representativa del tipus de fotografia d'aquest autor, l'Arxiu Comarcal del Garraf, va treure a la llum l'any 2008 el llibre "Els nostres fotògrafs: Jordi Mas Morando", una mostra de 155 imatges històriques de Vilanova i la Geltrú i la seva comarca.
L'any 2012, l'Arxiu Comarcal del Garraf va presentar un nou volum de la col·lecció "Els nostres fotògrafs" dedicat als germans Joan i Ramon Bellmunt.
El llibre ha estat coeditat amb l'editorial El Cep i la Nansa.
Es tracta d'una selecció de 140 imatges de Vilanova i la Geltrú dels anys 1950-1970 extretes d'un fons de més de 14 mil fotografies que l'Arxiu va ingressar l'any 2009 gràcies a la donació de la vídua de Ramon Bellmunt, la senyora Concepció Martí.
Aquest volum és el següent que s'edita després del dedicat a Ramir Horro i Jordi Mas.
A banda del treball pròpiament arxivístic en la conservació i gestió documental de més de tres mil metres lineals de documentació, tant pública com privada, l'Arxiu Comarcal del Garraf dóna molta importància a la difusió del contingut d'aquests fons d'imatges especialment a través de publicacions i exposicions.
El llibre retrata molt especialment els canvis urbanístics de Vilanova i la Geltrú al llarg de la segona meitat del segle XX a través d'unes imatges de gran valor històric i social.
El llibre ja es troba a la venda a les llibreries de Vilanova i la Geltrú.
L'acte de presentació va omplir la sala d'actes de l'Arxiu Comarcal i va anar a càrrec de l'Alcaldessa de Vilanova, el Director General de Patrimoni Cultural de la Generalitat de Catalunya, del Conseller del Consell Comarcal i del Director de l'Arxiu Comarcal del Garraf.
Els nostres fotògrafs: Joan Artigues.
Mentre que les tres primeres publicacions abracen un període que comença després de la guerra civil, el fons fotogràfic de Joan Artigues ve a omplir el buit cronològic del primer terç del segle XX.
Ve a completar perfectament els altres tres llibres de la col·lecció.
Aquest nou arxiu fotogràfic són unes imatges d'una gran professionalitat i qualitat que venen a immortalitzar paisatges urbans, sobretot la platja de Vilanova, edificis emblemàtics i panoràmiques de totes les poblacions del Garraf.
També hi ha una mostra de la gran nevada de 1924.
La confecció d'aquet nou llibre, tant pel que fa als peus de foto com de l'arranjament de les imatges, l'ha fet el personal propi de l'Arxiu Comarcal del Garraf.
Els nostres fotògrafs: Francesc Ferrer, Alfonso Foradada i Jordi Ferret.
L'Arxiu Comarcal del Garraf i l'editorial vilanovina "El Cep i l Nansa" va publicar l'any 2017 un nou volum, el cinquè, de la col·lecció "Els nostres fotògrafs" aquesta vegada dedicat a tres vilanovins grans aficionats a la fotografia, Francesc de S. Ferrer, Alfonso Foradada i Jordi Ferret.
El primer, Francesc de S. Ferrer Ferret (Barcelona 1875-1960), fill de l'indiano vilanoví "Panxo" Ferrer, retrata la Vilanova al tombant del segle XX.
Es tracta d'un personatge que viu el context bohemi i benestant característic de la burgesia vilanovina de principis del 1900.
Aquest fons fotogràfic són 400 plaques de vidre que van del 1900 al 1910.
Alfonso Foradada Coll (Vilanova 1909-1980), treballador de la Pirelli en càrrecs de responsabilitat, ens mostra una ciutat, i molt especialment la seva vesant més marinera, en plena postguerra, entre 1940 i 1960.
Quan Vilanova reprèn el batec econòmic i social després de la gran desfeta.
La seva fotografia, d'una qualitat exquisida, compta amb un fons d'imatges de gairebé 10 mil fotografies.
El tercer és Jordi Ferret Isern (Vilanova 1922-1975), notable personatge del món del cinema amateur vilanoví de la segona meitat del segle XX, que en la seva vessant fotogràfica i aprofitant l'arribada del color, per mostrar-nos preciosos retalls del redreçament cultural de la Vilanova dels anys 1960 i 1970.
El llibre és un passeig per la Vilanova del segle XX de la mà de tres apassionats autodidactes de la fotografia.
Cadascun d'ells va viure en moments ben diferents i que per tant, acaben donant una notable visió lineal i sencera de la història gràfica de la Vilanova del segle passat.
La secció fotogràfica del Centre d'Estudis de la BMB.
L'any 2018 l'Arxiu publica el sisè volum de la col·lecció "els nostres fotògrafs " dedicat a l'Arxiu Fotogràfic de Vilanova i la Geltrú de l'antiga Secció Fotogràfica del Centre d'Estudis de la Biblioteca-Museu Balaguer.
Aquest fons documental, amb més de 10 mil imatges que van del 1950 al 1980, és el resultat de l'activitat d'aquest col·lectiu de fotògrafs, majoritàriament amateurs, que es van dedicar a deixar constància gràfica del creixement i la transformació de la ciutat.
L'activitat d'aquesta Secció Fotogràfica, que aplegava més d'un centenar de socis, anava dirigida, principalment a l'organització de concursos de fotografia, sobretot artística, amb participants vinguts d'arreu del país i sempre per la Festa Major i la Fira de Novembre, i en tirar endavant l'organització d'aquest arxiu fotogràfic de Vilanova i la Geltrú.
Amb aquest nou llibre, l'Arxiu Comarcal del Garraf, a més d'acomplir l'objectiu de difusió dels fons documentals que conserva, vol retre un reconeixement a tota aquesta gent, que, caracteritzada per un voluntarisme de pedra picada i en un context social gens fàcil, va tenir l'encert de donar vida i fer créixer aquest impressionant fons d'imatges.
Després d'haver dedicat els primers volums als fotògrafs locals Ramir Horro, Jordi Mas, germans Joan i Ramon Bellmunt, Joan Artigues i en un mateix llibre l'Alfonso Foradada, Jordi Ferret i Francesc de S. Ferrer, aquesta vegada, el protagonisme d'aquestes 180 fotografies és compartit entre una sèrie de fotògrafs que, sota el paraigües de la Secció Fotogràfica del Centre d'Estudis de la BMB, ens han deixat un excel·lent record per poder explicar, en imatges, uns quants retalls del nostre passat més recent.